ไทยแลนด์ฟันด์2อืด รอรัฐบาลใหม่เคาะ
คลังยกธงขายหน่วยลงทุนไทยแลนด์ฟิวเจอร์ฟันด์รอบ 2 ไม่ทันกลางปีนี้ คาดได้อย่างเร็วหลังเลือกตั้งก่อนสิ้นปีนี้
28 ม.ค. 2562

คลังยกธงขายหน่วยลงทุนไทยแลนด์ฟิวเจอร์ฟันด์รอบ 2 ไม่ทันกลางปีนี้ คาดได้อย่างเร็วหลังเลือกตั้งก่อนสิ้นปีนี้
นายชาญวิทย์ นาคบุรี รองผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า การขายหน่วยลงทุนกองทุนรวมโครงสร้างพื้นฐานเพื่ออนาคตประเทศไทย (ไทยแลนด์ฟิวเจอร์ฟันด์) หรือ TFFIF รอบ 2 คาดว่าจะไม่สามารถขายได้ทันภายในรัฐบาลชุดนี้ตามที่ตั้งเป้าหมายไว้ได้ เนื่องจากไม่สามารถแก้กฎหมายกองทุนเงินมอเตอร์เวย์ของกรมทางหลวงได้ทัน แม้ว่าที่ผ่านมาคณะรัฐมนตรี (ครม.) จะเห็นชอบแล้ว แต่สำนักงานคณะกรรมการกฤษฎีกายังไม่ได้พิจารณาร่างกฎหมาย และยังต้องส่งให้สภานิติบัญญัติแห่งชาติ (สนช.) พิจารณาเห็นชอบต่อไป
ทั้งนี้ เดิมนายสมคิด จาตุศรีพิทักษ์ รองนายกรัฐมนตรี ต้องการให้คลังขายหน่วยลงทุน TFFIF รอบ 2 ภายในไตรมาส 2 ปีนี้ หลังจากที่การขายหน่วยลงทุน TFFIF รอบแรก วงเงิน 4.4 หมื่นล้านบาท ได้รับความสนใจจากนักลงทุนรายย่อยและสถาบันจำนวนมาก เมื่อนำหน่วยลงทุนเข้าซื้อขายในตลาดราคาก็ปรับเพิ่มสูงขึ้นอีกด้วย
สำหรับแผนที่กระทรวงการคลังวางไว้ จะเร่งแก้กฎหมายกองทุนเงินมอเตอร์เวย์ เพื่อให้โอนเงินรายได้ของมอเตอร์เวย์สาย 7 และ 9 มาเป็นรายได้ของกองทุนไทยแลนด์ฟิวเจอร์ฟันด์ เพื่อจ่ายเงินผลตอบแทนให้กับนักลงทุน โดยคาดว่าจะมีการระดมทุนรอบสองหลายหมื่นล้านบาท เพราะตามแผนของกรมทางหลวงต้องการเงินจากกองทุนไทยแลนด์ฟิวเจอร์ฟันด์ไปก่อสร้างโครงการทางด่วนส่วนต่อขยายเชื่อมท่าเรือกรุงเทพ วงเงินราว 5,000 ล้านบาท ระยะทาง 5 กิโลเมตร เพื่อส่งเสริมการขนส่งสินค้าในพื้นที่อีอีซี โครงการต่อขยายทางด่วนบูรพาวิถี วงเงิน 7,000 ล้านบาท และโครงการแก้รถติดบริเวณถนนรังสิต-นครนายก ซึ่งจะจัดทำโครงการทางยกระดับช่วงปทุมธานี-รังสิต-นครนายก ระยะทางรวม 20 กิโลเมตร คาดว่าจะใช้เงินลงทุน 1.1 หมื่นล้านบาท
นายชาญวิทย์ กล่าวว่า การขายหน่วยลงทุน TFFIF รอบ 2 ขึ้นอยู่กับความต้องการใช้เงินของกรมทางหลวง ซึ่งต้องรอหลังเลือกตั้งมีรัฐบาลใหม่ แก้กฎหมายเสร็จ สามารถขายได้อย่างเร็วก็ก่อนสิ้นปี